Δημοσίευση αίτησης σύμφωνα με το άρθρο 17 παράγραφος 6 του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου

(2021/C 430/12)

Η παρούσα δημοσίευση παρέχει το δικαίωμα ένστασης κατά την έννοια του άρθρου 27 του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου (1).

ΒΑΣΙΚΕΣ ΠΡΟΔΙΑΓΡΑΦΕΣ ΤΟΥ ΤΕΧΝΙΚΟΥ ΦΑΚΕΛΟΥ

«PREGLER»/«OSTTIROLER PREGLER»

Αριθ. ΕΕ: PGI-AT-02512 – 7 Ιουνίου 2019

1. Ονομασία

«Pregler»/«Osttiroler Pregler»

2. Κατηγορία αλκοολούχου ποτού

Απόσταγμα φρούτων [κατηγορία 9 του κανονισμού (ΕΚ) αριθ. 110/2008]

3. Περιγραφή του αλκοολούχου ποτού

Φυσικά, χημικά και/ή οργανοληπτικά χαρακτηριστικά

Το προϊόν «Pregler»/«Osttiroler Pregler» παράγεται με ζύμωση και απόσταξη αποκλειστικά σε αποστακτήρια εντός της οριοθετημένης γεωγραφικής περιοχής της «διοικητικής περιφέρειας Lienz», είτε από μήλα και αχλάδια της περιοχής είτε —σε μεμονωμένες περιπτώσεις— με την προσθήκη δαμάσκηνων, τα οποία πρέπει επίσης να προέρχονται από τη γεωγραφική περιοχή. Για την παραγωγή του σύνθετου αρώματός του, χρησιμοποιούνται διάφορες ποικιλίες μήλων και αχλαδιών.

Η περιεκτικότητα σε μήλα υπερισχύει έναντι της περιεκτικότητας σε αχλάδια, η οποία δεν είναι μικρότερη από 25 %.

Η προσθήκη δαμάσκηνων μέχρι αλκοολικής περιεκτικότητας 25 % κατ’ ανώτατο —επιπλέον της ίδιας αναλογίας μήλων και αχλαδιών— επιτρέπεται μόνον εάν ο παραγωγός μπορεί να αποδείξει ότι προσθέτει κατά παράδοση δαμάσκηνα στη συνταγή του επί τουλάχιστον 20 συναπτά έτη και ότι τηρούνται οι σχετικοί ειδικοί κανόνες επισήμανσης.

— Αποκτημένος αλκοολικός τίτλος του έτοιμου προς κατανάλωση αλκοολούχου ποτού: τουλάχιστον 40 % κατ’ όγκο.

— Γλυκαντικά προϊόντα για τελειοποίηση της γεύσης: 4 g σακχάρων κατ’ ανώτατο, εκφρασμένα σε ιμβερτοσάκχαρο, ανά λίτρο τελικού προϊόντος.

— Καρβαμιδικός αιθυλεστέρας: 1 mg/l προϊόντος κατ’ ανώτατο — για το προϊόν «Pregler»/«Osttiroler Pregler» που παρασκευάζεται με την προσθήκη δαμάσκηνων.

— Πτητικές ουσίες: τουλάχιστον 280 g/hl καθαρής αλκοόλης.

— Οξικός αιθυλεστέρας: 350 g/hl καθαρής αλκοόλης κατ’ ανώτατο.

— Διαύγεια: διαυγές.

— Χρώμα: άχρωμο.

— Οσμή/γεύση: χαρακτηριστικό αρωματικό, ανθικό μπουκέτο και γεμάτη φρουτώδης γεύση ώριμων μήλων και αχλαδιών του Ανατολικού Τιρόλου, που είναι αμφότερα ευδιάκριτα· η γεύση αχλαδιού δεν πρέπει ποτέ να είναι επικρατέστερη. Στην ειδική περίπτωση της προσθήκης δαμάσκηνων: τυπικά ισορροπημένη αρωματική οσμή και γεμάτη φρουτώδης γεύση μηλοειδών με χαρακτηριστικές, καλά ενσωματωμένες νότες δαμάσκηνου και διακριτικές, ποτέ κυρίαρχες νότες πυρήνων.

— Πρόσθετα τροφίμων: κανένα.

Ειδικά χαρακτηριστικά (σε σύγκριση με αλκοολούχα ποτά της ίδιας κατηγορίας)

Το προϊόν «Pregler»/«Osttiroler Pregler» έχει, σε 40 % vol., μεγαλύτερη ελάχιστη περιεκτικότητα σε αλκοόλη από το συμβατικό απόσταγμα φρούτων και αυστηρά περιορισμένη, πολύ χαμηλή περιεκτικότητα σε σάκχαρα που δεν υπερβαίνει τα 4 γραμμάρια ανά λίτρο κατ’ ανώτατο και χρησιμοποιείται για την τελειοποίηση της γεύσης.

Στη μύτη, το «Pregler»/«Osttiroler Pregler» που παρασκευάζεται αποκλειστικά από μήλα και αχλάδια χαρακτηρίζεται από το δροσερό, φρουτώδες άρωμα φλούδας μήλου και τις λεπτές νότες κουκουτσιών/πυρήνων. Τα διακριτικά φρουτώδη, χυμώδη αρώματα κομπόστας μήλου με τις καλά ενσωματωμένες νότες αχλαδιού που θυμίζουν μπανάνα, καθώς και οι νότες αποξηραμένου αχλαδιού, χυμού αχλαδιών και κομπόστας αχλαδιού τελειοποιούν το άρωμα στη μύτη.

Όταν προστίθενται δαμάσκηνα, το ελαφρύ άρωμα αμυγδάλου συνδυάζεται άψογα στο φόντο.

Στο στόμα, το «Pregler»/«Osttiroler Pregler» χαρακτηρίζεται συνήθως από ήπια, στρογγυλεμένη και αρμονική γεύση με μακρά επίγευση. Το ευρύ ποικιλιακό δυναμικό των φρούτων που χρησιμοποιούνται προσδίδει στο προϊόν μεστότητα και πολυπλοκότητα. Τα αρώματα μήλου, με τη φρουτώδη φρεσκάδα και τις λεπτές νότες φλούδας που προσφέρουν, πλαισιώνονται από γλυκά αρώματα ώριμου αχλαδιού και νύξεις που θυμίζουν μπανάνα λόγω των εστέρων που περιέχουν τα φρούτα.

Επιπλέον, στην ειδική περίπτωση της προσθήκης δαμάσκηνων, διακρίνονται στην επίγευση νότες σοκολάτας και κανέλας, οι οποίες προσδίδουν εκλεπτυσμένη οξύτητα στο προϊόν.

Το «Pregler»/«Osttiroler Pregler» δεν υποβάλλεται ποτέ σε ωρίμαση σε ξύλινα βαρέλια ούτε χρησιμοποιούνται τεμάχια ή ενθέματα ξύλου στις δεξαμενές αποθήκευσης.

4. Σχετική γεωγραφική περιοχή

Το προϊόν «Pregler»/«Osttiroler Pregler» παράγεται αποκλειστικά σε αποστακτήρια εντός της οριοθετημένης γεωγραφικής περιοχής της «διοικητικής περιφέρειας Lienz» («Ανατολικό Τιρόλο»).

Η περιοχή περιλαμβάνει τους δήμους Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach και Virgen.

5. Μέθοδος παρασκευής του αλκοολούχου ποτού

Ζύμωση και απόσταξη

Το πρώτο στάδιο παραγωγής του «Pregler»/«Osttiroler Pregler» περιλαμβάνει τον τεμαχισμό ή τη σύνθλιψη των μήλων και των αχλαδιών —και, κατά περίπτωση, των δαμάσκηνων— που έχουν συγκομιστεί προσφάτως αποκλειστικά εντός της οριοθετημένης γεωγραφικής περιοχής.

Χρησιμοποιούνται μόνο ώριμοι, υγιείς και καθαροί καρποί. Όλα τα κομμένα ή θρυμματισμένα φρούτα (πολτός) τοποθετούνται σε δεξαμενή ή βαρέλι (διαβροχή). Τα δαμάσκηνα προστίθενται συνήθως με τους πυρήνες.

Το δεύτερο στάδιο συνίσταται στη ζύμωση του πολτού, με την προσθήκη γενικά καθαρών ζυμομυκήτων. Δεν χρησιμοποιούνται γενετικώς τροποποιημένοι ζυμομύκητες. Κατά τη διάρκεια της ζύμωσης, η οποία πραγματοποιείται σε ελεγχόμενη θερμοκρασία και με καθορισμένη διαδικασία, τα σάκχαρα των καρπών μετατρέπονται σε αλκοόλη και διοξείδιο του άνθρακα. Κατά μέσο όρο, η διαδικασία της ζύμωσης διαρκεί συνήθως από 2 έως 6 εβδομάδες. Αφού ολοκληρωθεί η ζύμωση, ο πολτός που έχει υποστεί ζύμωση, ο οποίος έχει περιεκτικότητα σε αλκοόλη 4-8 % vol., αποθηκεύεται έως ότου αναπτυχθεί το επιθυμητό χαρακτηριστικό άρωμα των φρούτων. Εάν ο πολτός περιέχει πυρήνες από τα δαμάσκηνα που προστίθενται, δεν μεταφέρεται στη μονάδα απόσταξης.

Το τρίτο στάδιο είναι η απόσταξη του πολτού που έχει υποστεί ζύμωση σε απλούς άμβυκες ή σε άμβυκες με μερικό συμπυκνωτήρα. Η συνεχής απόσταξη δεν είναι συμβατή με τις παραδοσιακές μεθόδους παραγωγής και δεν χρησιμοποιείται. Ανάλογα με το είδος του εξοπλισμού απόσταξης (άμβυκας με ή χωρίς δίσκους εμπλουτισμού), ο πολτός αποστάζεται μία ή δύο φορές σε λιγότερο από 86 % vol. Σήμερα χρησιμοποιούνται ολοένα και περισσότερο χάλκινοι άμβυκες με δίσκους εμπλουτισμού, ώστε ο πολτός να αποστάζεται μόνο μία φορά, με αποτέλεσμα όχι μόνο να εξοικονομείται ενέργεια αλλά και να διατηρούνται καλύτερα τα αρώματα των φρούτων.

Για την επίτευξη ισορροπημένης και αρμονικής σύνθεσης, το τέταρτο στάδιο παραγωγής, μετά την απόσταξη, συνίσταται στην αποθήκευση για τουλάχιστον 4 εβδομάδες σε κατάλληλους ουδέτερους περιέκτες (γυάλινοι περιέκτες, δεξαμενές από ανοξείδωτο χάλυβα κ.λπ.). Δεν πραγματοποιείται ωρίμαση σε ξύλινα βαρέλια, π.χ. από ξύλο δρυός ή μουριάς, ούτε χρησιμοποιούνται τεμάχια ή ενθέματα ξύλου στις δεξαμενές αποθήκευσης.

Μετά την αποθήκευση, το πέμπτο και τελευταίο στάδιο παραγωγής είναι η διαδικασία της δευτεροβάθμιας ωρίμασης, η οποία περιλαμβάνει τα ακόλουθα βήματα:

— (προαιρετικά) σύμμειξη διαφόρων προϊόντων απόσταξης που πρέπει να πληρούν την ανωτέρω απαίτηση,

— αραίωση του/των υψηλόβαθμου/-ων προϊόντος/-ων απόσταξης με την προσθήκη καθαρού πόσιμου νερού για τη διαμόρφωση του αλκοολικού τίτλου κατανάλωσης,

— εμφιάλωση ή μετάγγιση σε άλλα κατάλληλα δοχεία πώλησης, και

— επισήμανση και συσκευασία.

Στο «Pregler»/«Osttiroler Pregler» δεν προστίθενται πρόσθετα τροφίμων.

Για την τελειοποίηση της γεύσης μπορούν να προστίθενται 4 γραμμάρια σακχάρων κατ’ ανώτατο, εκφρασμένα σε ιμβερτοσάκχαρο, ανά λίτρο τελικού προϊόντος.

Η μείωση της αλκοολικής περιεκτικότητας των προϊόντων απόσταξης στα επίπεδα του τίτλου κατανάλωσης, η εμφιάλωση, η επισήμανση και η συσκευασία μπορούν να εκτελούνται και εκτός της γεωγραφικής περιοχής.

6. Δεσμός με το γεωγραφικό περιβάλλον ή προέλευση

Λεπτομέρειες για τη γεωγραφική περιοχή ή την προέλευση που έχουν σημασία ως προς τον δεσμό

Ως πρώτες ύλες για την παρασκευή του «Pregler»/«Osttiroler Pregler» στα αποστακτήρια-γεωργικές εκμεταλλεύσεις χρησιμοποιούνταν ανέκαθεν μήλα και αχλάδια που συλλέγονται με το χέρι από οπωρώνες για εμπορική εκμετάλλευση ή προέρχονται από οπωρώνες λειμώνων και μεμονωμένα δένδρα σε γεωργικές εκμεταλλεύσεις της γεωγραφικής περιοχής. Το γεγονός ότι το παραδοσιακό «Pregler» που παρασκευάζεται σε γεωργικές εκμεταλλεύσεις θεωρούνταν ανέκαθεν απόσταγμα φρούτων παραγόμενο αποκλειστικά από μηλοειδή τεκμηριώνεται ιστορικά στη φορολογική νομοθεσία, στο πλαίσιο της οποίας τα αποστάγματα που παράγονται αποκλειστικά από μηλοειδή φορολογούνταν ανέκαθεν χαμηλότερα σε σχέση με τα αποστάγματα που παράγονται εξ ολοκλήρου ή εν μέρει από πυρηνόκαρπα φρούτα.

Ωστόσο, σε μεμονωμένες περιπτώσεις, υπήρχε επίσης μια γνωστή παράδοση μεταξύ των επαγγελματιών ποτοποιών, οι οποίοι, επιδιώκοντας να διαφοροποιήσουν τα προϊόντα τους, προσέθεταν συγκεκριμένη αναλογία δαμάσκηνων, καθώς και μήλων και αχλαδιών, χωρίς ωστόσο να αποκλίνουν υπερβολικά από τον τυπικό χαρακτήρα του τοπικού ιδιότυπου προϊόντος.

Ιστορικά, η διοικητική περιφέρεια του Lienz διαθέτει μακρόχρονη παράδοση οπωροκαλλιέργειας. Ήδη από το 1558, οι ιδιαίτερες ιδιότητες των φρούτων του Lienz εξυμνούνταν στο ποίημα με τίτλο «Der fürstlichen Grafschaft Tyrol Landtreim» [Ωδή στην πριγκιπική επαρχία του Τιρόλου] του Rösch von Geroldshausen, ο οποίος γεννήθηκε στην πόλη. Μέχρι και σήμερα, τα τυπικά επώνυμα στην περιοχή του (Ανατολικού) Τιρόλου προέρχονται από λέξεις της παλαιάς άνω γερμανικής γλώσσας (Althochdeutsch) ή της ρομανικής γλώσσας για τα μήλα.

Η οπωροκαλλιέργεια στη διοικητική περιφέρεια του Lienz αναπτύσσεται στην «ψυχρή υγρή ζώνη» σε υψόμετρο έως 900 m πάνω από τη στάθμη της θάλασσας και στη «δριμεία υγρή ζώνη» πάνω από το εν λόγω υψόμετρο. Το κλίμα της περιοχής δέχεται την έντονη επίδραση του αλπικού foehn. Το αλπικό foehn στη λεκάνη του Lienz ωθεί τον θερμό αέρα προς τις γύρω παραποτάμιες κοιλάδες και δημιουργεί ένα μοναδικό μικροκλίμα στο βόρειο άκρο των Δολομιτικών Άλπεων. Οι υψηλές θερμοκρασίες και η χαμηλή υγρασία που δημιουργούνται ως αποτέλεσμα της επίδρασης του φαινομένου foehn, σε συνδυασμό με τον καθαρό αέρα και τον ξηρό άνεμο, που εναλλάσσονται με περιόδους χωρίς την επίδραση αυτού του φαινομένου, προσφέρουν στους καρπούς μοναδικές συνθήκες για την ανάπτυξη του χαρακτηριστικού αρώματος και της γεύσης τους με ιδιαίτερη ένταση. Σε συνδυασμό με τη σύσταση του εδάφους, που χαρακτηρίζεται από αλλουβιακά εδάφη με υψηλή περιεκτικότητα σε ασβεστόλιθο, υλικά παγετωνικού εδάφους έως καστανόχωμα, οι κλιματικές αυτές συνθήκες προσέδιδαν ανέκαθεν ιδιαίτερο χαρακτήρα στην οπωροκαλλιέργεια στη διοικητική περιφέρεια του Lienz, καθώς και ιδιαίτερα «χαρακτηριστική ποιότητα» κυρίως στα μηλοειδή.

Η ιδιαιτερότητα της ονομασίας «Pregler» προέρχεται από τη λέξη της τοπικής διαλέκτου «pregeln», η οποία χρησιμοποιείται ευρέως μόνο τοπικά στη γεωγραφική περιοχή του Ανατολικού Τιρόλου.

Η λέξη «pregeln», «prägeln» ή «brägeln» σημαίνει ψήνω, βράζω ή σιγοβράζω και αποτελούσε συνήθη όρο για τον εξευγενισμό των schnapps. Η λέξη «pregeln» χρησιμοποιείται ευρέως στο Ανατολικό Τιρόλο μέχρι και σήμερα ως πολύ γενικός όρος για την απόσταξη των schnapps. Παλαιότερα, τα αποστάγματα που παρασκευάζονταν από μήλα και αχλάδια από γεωργικές εκμεταλλεύσεις του Ανατολικού Τιρόλου ήταν κοινώς γνωστά ως «Pregler».

Το 1991 20 παραγωγοί schnapps από ολόκληρη τη διοικητική περιφέρεια του Lienz συνενώθηκαν και ίδρυσαν την ένωση παραγωγών Pregler του Ανατολικού Τιρόλου, με έδρα το Dölsach, με στόχο, αφενός, να διατηρήσουν και να βελτιώσουν την ποιότητα του «Pregler» και, αφετέρου, να διαφυλάξουν την παράδοσή του στο μέλλον.

Βάσει των παραδόσεων αυτών, το «Pregler» ενσωματώθηκε στο κεφάλαιο B 23 της τέταρτης έκδοσης του μητρώου ως προστατευόμενη γεωγραφική ένδειξη εθνικής σημασίας στις 24 Ιουλίου 2012 με το διάταγμα BMG-75210/0006-II/B/13/2012, αφού προηγουμένως είχε καταχωριστεί στο αυστριακό μητρώο τροφίμων το 1998. Έκτοτε, το «Pregler»/«Osttiroler Pregler» τυγχάνει ειδικής προστασίας σε εθνικό επίπεδο.

Λόγω της γεωγραφικής θέσης της διοικητικής περιφέρειας του Lienz, η οποία διακρίνεται για την ιδιαίτερη ελκυστικότητά της για τον τουρισμό και τις συναφείς εμπορικές σχέσεις, το «Pregler»/«Osttiroler Pregler» έχει πλέον ξεπεράσει σε φήμη και αναγνωρισιμότητα τα σύνορα της Αυστρίας και συνδέεται στενά, όχι μόνο γλωσσικά, με την περιοχή και τους ποτοποιούς της.

Η δημοτικότητα και, ως εκ τούτου, η καλή φήμη που χαίρει σήμερα το «Pregler»/«Osttiroler Pregler» πιστοποιούνται από τις συνεχείς διακρίσεις που λαμβάνει σε εκδηλώσεις, όπως το χρυσό βραβείο στον διεθνή διαγωνισμό οίνου και αλκοολούχων ποτών (International Wine & Spirit Competition) του 2016 (Cranleigh, Ηνωμένο Βασίλειο), οι πολλαπλές διακρίσεις που απέσπασε το «Pregler»/«Osttiroler Pregler» διαφόρων ποτοποιών της περιοχής στα βραβεία schnapps της επαρχίας του Τιρόλου το 2018, το χρυσό βραβείο στον 6ο ετήσιο διαγωνισμό αλκοολούχων ποτών του Βερολίνου και το αργυρό βραβείο στον διαγωνισμό Destillata το 2019. Η στενή σύνδεση της φήμης του ιδιαίτερου αυτού αποστάγματος φρούτων με την ονομασία «Pregler»/«Osttiroler Pregler» καταδεικνύεται από πληθώρα αφιερωμάτων και αναφορών στο προϊόν τόσο στον τοπικό όσο και στον διεθνή Τύπο (Tiroler Tageszeitung, Kleine Zeitung, Osttiroler Bote, Bezirksblätter Osttirol, εβδομαδιαία εφημερίδα Die Zeit, Zeitmagazin αριθ. 49 της 1ης Δεκεμβρίου 1995), καθώς και από εξειδικευμένα άρθρα [Besseres Obst (Καλύτερα φρούτα)]. Μια πολιτιστική πρωτοβουλία διοργάνωσε μάλιστα την εκδήλωση «Pregler G’schichten», με θέμα «“Pregler”: κομμάτι της τοπικής ταυτότητας και στοιχείο του πολιτισμού του Ανατολικού Τιρόλου».

Ειδικά χαρακτηριστικά του αλκοολούχου ποτού που μπορούν να αποδοθούν στη γεωγραφική περιοχή

Λόγω του κλίματος στη γεωγραφικά οριοθετημένη λεκάνη της διοικητικής περιφέρειας του Lienz, που χαρακτηρίζεται από ιδιαίτερα έντονες διαφορές θερμοκρασίας μεταξύ ημέρας και νύχτας κατά την περίοδο της ωρίμασης των μήλων και των αχλαδιών, της επίδρασης του εδάφους και της καλλιεργητικής παράδοσης 100 και πλέον ετών, η χαρακτηριστική ποιότητα των μηλοειδών (μήλων και αχλαδιών) που προέρχονται αποκλειστικά από την περιοχή συμβάλλει σημαντικά στα ιδιαίτερα χαρακτηριστικά του «Pregler»/«Osttiroler Pregler» και προσδίδει στο προϊόν το εξαιρετικά πλούσιο άρωμά του, το οποίο είναι χαρακτηριστικό των φρούτων που χρησιμοποιούνται και αισθητά μεστό και σύνθετο χάρη στο ποικιλιακό δυναμικό των χρησιμοποιούμενων φρούτων.

7. Διατάξεις της Ευρωπαϊκής Ένωσης ή εθνικές/περιφερειακές διατάξεις

Νομική βάση: νομοθεσία της ΕΕ για τα αλκοολούχα ποτά· οριζόντια νομοθεσία της ΕΕ για την επισήμανση των τροφίμων

Περιγραφή της/-ων απαίτησης/-εων: Γενικά κριτήρια ποιότητας για τα αποστάγματα φρούτων

8. Αιτών

Όνομα: Ομοσπονδιακός Υπουργός Κοινωνικών Υποθέσεων, Υγείας, Περίθαλψης και Προστασίας των Καταναλωτών Νομικό καθεστώς: Ομοσπονδιακό υπουργείο που ανήκει στην ομοσπονδιακή κυβέρνηση

Διεύθυνση: Radetzkystraße 2, 1030 Vienna, Austria

Email: post@sozialministerium.at, ixb13@sozialministerium.at

Τηλ. +43 1 71100-0

9. Συμπληρωματικά στοιχεία προς τη γεωγραφική ένδειξη

—

10. Ειδικοί κανόνες για την επισήμανση

Αναγραφή της προσθήκης δαμάσκηνων

Για την πλήρη ενημέρωση των καταναλωτών, η προσθήκη δαμάσκηνων πρέπει να αναγράφεται σαφώς, είτε με εικόνες είτε λεκτικά, στο κύριο οπτικό πεδίο (στην εμπρόσθια ετικέτα).

Προσδιορισμός του παραγωγού

Είναι υποχρεωτικό να προσδιορίζεται το αποστακτήριο ή ο παραγωγός που παρασκεύασε το προϊόν.

Ενωσιακό σύμβολο

Μπορεί να χρησιμοποιείται το ενωσιακό σύμβολο για τις καταχωρισμένες γεωγραφικές ενδείξεις που καθορίζεται στο παράρτημα V του κανονισμού (ΕΚ) αριθ. 1898/2006, όπως προβλέπεται στο άρθρο 22 του εκτελεστικού κανονισμού (ΕΕ) αριθ. 716/2013 της Επιτροπής.

(1) ΕΕ L 130 της 17.5.2019, σ. 1.